คลังพร้อมควักเงินธกส. กระเตงจำนำข้าวเต็มที่
คลังยัน ธ.ก.ส.พร้อมทุ่มเงินอุ้มโครงการรับจำนำข้าวเต็มที่ ยอดนาปี 2555/2556 ทะลุ 15 ล้านตันแล้ว
8 มิ.ย. 2556

คลังยัน ธ.ก.ส.พร้อมทุ่มเงินอุ้มโครงการรับจำนำข้าวเต็มที่ ยอดนาปี 2555/2556 ทะลุ 15 ล้านตันแล้ว 
นายทนุศักดิ์ เล็กอุทัย รมช.คลัง และปฏิบัติราชการแทน รมว.คลัง ในตำแหน่งประธานคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้ ธ.ก.ส.ได้ใช้เงินทุนหมุนเวียนในโครงการรับจำนำข้าวเปลือกของรัฐบาลแล้ว 9 หมื่นล้านบาท และได้ใช้เงินสำรองจ่ายออกไปอีกกว่า 8 หมื่นล้านบาท 
อย่างไรก็ตาม หากรัฐบาลต้องการกู้เงินมากกว่านี้ โดยเฉพาะเงินในส่วนเงินสำรองจ่าย ธ.ก.ส.ก็พร้อมจะนำสภาพคล่องของ ธ.ก.ส.มาจ่ายให้เกษตรกรในโครงการรับจำนำข้าวไปก่อน เพราะสภาพคล่องยังมีอยู่มาก และขณะนี้กระทรวงพาณิชย์ได้คืนเงินที่ได้จากการขายข้าวมาให้ ธ.ก.ส.แล้วแสนกว่าล้านบาท 
แหล่งข่าวจาก ธ.ก.ส. เปิดเผยว่า โครงการรับจำนำข้าวเปลือกนาปี ปีการผลิต 2554/2555 และโครงการรับจำนำข้าวเปลือกนาปรัง ปี 2555 หากไม่นับเงินค่าดำเนินการ เช่น ค่าสีแปรสภาพข้าว ดอกเบี้ย และค่าเช่าโกดัง จ่ายเงินให้เกษตรกรแล้วทั้งสิ้น 3.36 แสนล้านบาท สำหรับข้าวเปลือก 21.74 ล้านตัน
ด้านโครงการรับจำนำข้าวเปลือกนาปี ปีการผลิต 2555/2556 ธ.ก.ส.มียอดการจ่ายเงินให้เกษตรกรตามใบประทวนแล้ว 2.48 แสนล้านบาท สำหรับข้าวเปลือก 15.43 ล้านตัน เกินกว่ากรอบวงเงินและเป้าหมายที่ ครม.อนุมัติไว้ที่ 2.4 แสนล้านบาท สำหรับข้าวเปลือก 15 ล้านตัน
นายบุญไทย แก้วขันตี รองผู้จัดการธ.ก.ส. กล่าวว่า ณ วันที่ 31 พ.ค.2556 ธ.ก.ส.ได้จ่ายเงินให้เกษตรกรที่นำข้าวเปลือกนาปี ปีการผลิต 2555/56 เป็นเงินที่จ่ายจริง 2.28 แสนล้านบาท สำหรับข้าวเปลือก 14.02 ล้านตัน และเงินค่าข้าวเปลือกนาปรัง ปีการผลิต 2556 เป็นวงเงินจ่ายจริง 5.25 หมื่นล้านบาท สำหรับข้าวเปลือก 3.54 ล้านตัน 
นายบุญไทย กล่าวว่า ณ วันที่ 31 พ.ค.กระทรวงพาณิชย์คืนเงินที่ได้จากการขายข้าวให้ธ.ก.ส.ทั้งสิ้น 122,981 ล้านบาท เป็นข้าวก่อนปี 2554 เป็นเงิน 21,743 ล้านบาท และเป็นค่าขายข้าวตั้งแต่โครงการรับจำนำข้าวนาปี ปีการผลิต 2554/55 จนถึงปัจจุบัน 101,238 ล้านบาท และกระทรวงพาณิชย์ระบุ ณ สิ้นเดือนก.ย.จะคืนเงินให้ได้ 1.8 แสนล้านบาท
“กระทรวงพาณิชย์ไม่ได้บอกว่าได้ขายข้าวในปริมาณเท่าไหร่แล้ว เพียงแต่ส่งเงินมาให้ธ.ก.ส. ซึ่งในช่วงเวลาที่เหลือ 4 เดือนจากนี้ กระทรวงพาณิชย์ต้องคืนเงินให้ธ.ก.ส.อีก 6 หมื่นล้านบาท หรือเฉลี่ยเดือนละ 1.5 หมื่นล้านบาท”นายบุญไทยกล่าว